Windhoek Afrikaanse Privaatskool (WAP, bynaam Windhoek Affies) is die enigste skool in die Namibiese hoofstad Windhoek wat onderrig van gr. R tot 12 deur medium Afrikaans bied. Die skool maak deur middel van die Treintjieskool ook voorsiening vir onderrig aan kinders van gr. 000 tot gr. 0. Hoewel al die groot dorpe in die land en die hoofstad minstens een privaat skool het wat onderrig aan meestal Afrikaanssprekende leerders deur feitlik uitsluitlik Afrikaanse onderwysers bied, word net aan die WAP en die volgende skole moedertaalonderrig tot in gr. 12 gebied: Keetmanshoop Privaatskool, Privaatskool Moria (Outjo), Privaatskool Elnatan (Stampriet), Tsumeb Gimnasium en Pro-Ed Akademie (Swakopmund). Op Gobabis, byvoorbeeld, geskied onderrig aan die Gobabis Gimnasium van gr. 4 af in Engels, en so ook aan die Berg-op Akademie op Okahandja. Die WAP het amptelik op 4 Maart 1995 geopen nadat die Namibiese ministerie van basiese onderwys en kultuur sy registrasie einde 1994 goedgekeur het. Piet Burger was die skoolhoof in die eerste jaar en is in 1996 opgevolg deur Johan Esbach.